Псы хущхъуэ къыщIэжыпIэхэр зыхуэзэр ягъэбелджылы
Къэрал мыхьэнэ зиIэ, ятIэхэмкIэ щыIэзэ «Налшык» курортымрэ зэрыщыту Къэбэрдей-Балъкъэрымрэ я псы хущхъуэ къыщIэжыпIэхэр зыхуэзэ щIыпIэхэр къыщыгъэлъэгъуа картэр илъэсым и кIэм ирихьэлIэу хьэзыр хъунущ. Апхуэдэу жиIащ республикэм курортхэмрэ туризмэмкIэ и министр ЩоджэнцIыкIу Мурат зи унафэщI къулыкъущIапIэм и коллегиер щекIуэкIым.
«КъБР-м Курортхэмрэ туризмэмкIэ и министерствэм зэпкърихащ Налшык курортым хыхьэ санаторэ-зыгъэпсэхупIэ IуэхущIапIэхэм республикэм и ятIэхэмрэ псы хущхъуэхэмрэ къагъэсэбэпынымкIэ яIэ Iэмалхэмрэ а лэжьыгъэм фIагъыу къыдэкIуэмрэ. Мы зэманым министерствэмрэ «Урысейм щIэныгъэхэмкIэ и академием и Къэбэрдей-Балъкъэр щIэныгъэ центр» федеральнэ щIэныгъэ центрым» Географие къэхутэныгъэхэмкIэ и центрымрэ зэгурыIуэныгъэ зэращIылIащ КъБР-м и псы хущхъуэ къыщIэжыпIэхэр зыхуэзэр убзыхуным, бжыгъэр зи лъабжьэ картэ-схемэ зэхэлъхьэным теухуауэ. Зи гугъу сщIы лэжьыгъэхэр мы гъэм и кIэм ирихьэлIэу зэфIэдгъэкIыну ди мурадщ», — къыхигъэщащ ЩоджэнцIыкIум.
Апхуэдэуи абы жиIащ, КъБР-м и Iэтащхьэ КIуэкIуэ Казбек къалэн къазэрыщищIам ипкъ иткIэ, щIыналъэм и зыгъэпсэхупIэхэм епха IуэхущIапIэхэм я лэжьыгъэр нэхъ тэмэму зэтеухуэным хуэунэтIауэ зэфIэгъэкIыпхъэхэр зэрызэхалъхьар.
«Налшык» зыгъэпсэхупIэр бгы лъапэхэм хуозэ, КъБР-м и къалащхьэм щIыуэпс и лъэныкъуэкIэ нэхъ удэзыхьэх и Долинск щIыпIэм хыхьэу. Курортым щагъэхъуж лъым, псантхуэм, къупщхьэхэмрэ хуэхэмрэ, лъатэм, щIыфэм, нэгъуэщIхэми епха узыфэхэр зыпкърытхэр.
«Налшык» зыгъэпсэхупIэр акционер зэгухьэныгъэ хъуащ 1998 гъэм икIи абы и IуэхущIафэ нэхъыщхьэр цIыхухэм санаторэ-курорт Iуэхутхьэбзэхэр яхуэщIэнырщ. ЗыгъэпсэхупIэм и администрацэм къызэритымкIэ, 2020 гъэм и япэ илъэс ныкъуэм псори зэхэту сом мелуан 38-рэ къалэжьащ. Ар илъэс кIуам и апхуэдэ дыдэ пIалъэм елъытауэ сом мелуан 62-кIэ нэхъ мащIэщ. Коронавирус узыфэ зэрыцIалэм дунейм зэрызыщиубгъуам и зэранкIэ зыгъэпсэхупIэхэм я лэжьыгъэр къызэтрагъэувыIэн хуей хъуауэ щытащ 2020 гъэм гъатхэпэм и кIэм къыщыщIэдзауэ бадзэуэгъуэм ику пщIондэ. Налшык зыгъэпсэхупIэм шыщхьэуIум и 10-м ирихьэлIэу цIыху 477-рэ и хьэщIэщ, «Маяк, «Дружба» санаторэхэм щыIэщ коронавирус узыфэ зэрыцIалэр зыпкърытхэр зыгъэхъужхэу япэ, етIуанэ къалэ клиникэ сымаджэщхэм я лэжьакIуэ 248-рэ.
ДЖАТОКЪУЭ Къантемыр.
